尤物
作者：陳杰
朝代：宋

paragraphs: 隋珠和璧碎一斧，尤物在鎔堪萬古。
王陽巾㡚捲握多，顧家之穴董家塢。
天生五材貴民用，饑不可糜寒不縷。
願天一拔好愛本，與世潛消禍亂祖。
神奇淮南化爲寶，談笑蕭齊價同土。
盡收地力作陰産，剩長桑麻富禾黍。
貨無難得平斗量，行或不齎扣門與。
遼東獻豕易厭欲，崑山抵鵲誰爭所。
建德老死不往來，蠻觸長辭血流杵。